બીજા શો પહેલા જોકે મેં એટલી હિંમત એકઠી કરી કે મેં મહિલા મંચના એક સભ્યને મારું લખાણ મોકલ્યું. મારી ક્ષમતા વિશે એકપણ પ્રશ્ન કર્યા વગર તેમણે મને ઉષ્માપૂર્ણ રીતે આવકારી. શું કરવું, શું ન કરવું એવા કોઇ સ્પષ્ટ સૂચનો સિવાયનો આ ચોખ્ખો વિશ્ચાસ હતો. શો કોઇ એક વિષય-કેન્‍દ્રિત હતો, પણ મને વિષયના બંધનથી મુક્ત કરવામાં આવી. એ મારો પ્રથમ અભિનય હતો અને હું મારી જ એક મિત્રના બેઠકરૂમમાં ૬૦-૬૫ માણસોની વચ્ચે ઊભી હતી. સ્ટેન્‍ડ-અપ વખતની ઉત્તેજના જુદી જ હોય છે. શોની એક મહત્વની કળાકાર અને રેડિયો જોકી આરતી બોરિયા કહે છે કે તેણે ૨૦,૦૦૦ લોકોની હાજરી વચ્ચે શંકર એહસાન લોય સાથે પણ શો કર્યો છે અને ત્યારે તે બિલકૂલ ગભરાઇ નહોતી. એના બદલે અહીં માત્ર ૧૫૦ લોકો વચ્ચે ૮ મિનિટ બોલવામાં તો માઇક રીતસરની ધ્રુજવા લાગે છે. હાલમાં મહિલા મંચ પાંચ મહિલાઓનું જૂથ છે. અમે પાંચેય જુદા વ્યવસાય સાથે સંકળાયેલા છીએ. પ્રિતી, શેફાલી, આરતી અને મારા ઉપરાંત વિદ્યા પણ આનો ભાગ છે, જે વ્યવસાયે સંશોધક છે. પ્રિતી દાસ સિવાય અમે કોઇ વ્યાવસાયિક કોમેડિયન નથી. તેથી અમે ચાર ‘સામાન્ય’ લોકો માટે તો આટલું મોટું માધ્યમ મળવું એ પોતે એક ગજબ અનુભવ છે.